**Las Vegasin joukkoampuminen 2017** tapahtui 1. lokakuuta 2017, kun Route 91 Harvest -kantrimusiikkitapahtuman yleisöä alettiin kesken Jason Aldeanin esiintymistä ampua viereisestä Mandalay Bay -kasinohotellista Yhdysvaltain Nevadan osavaltiossa Las Vegasissa noin kello 22.08 paikallista aikaa. Noin 11 minuuttia kestäneessä ammuskelussa kuoli 58 ja loukkaantui 527 henkeä. Poliisi löysi epäillyn tekijän kuolleena 32. kerroksen hotellihuoneesta numero 135, jossa hän oli asunut jo kolme päivää ennen ampumista. Tekijäksi epäillään kuollessaan 64-vuotiasta nevadalaista Stephen C. Paddockia. Isku on Yhdysvaltojen historian tuhoisin yksittäisen tekijän suorittama joukkomurha.

Joukkoampumisen tutkinnassa ei ole löytynyt viitteitä yhteyksiä kansainväliseen terrorismiin, vaikka Isis väittää olleensa ampumisen takana ja sanoi Paddockin kääntyneen islamiin ja ottaneen nimekseen *Abu abdul al-Bar al-Amriki*.

Iskun uhreille ja heidän omaisilleen on loppuvuonna 2019 ilmoitettu myönnettävän 800 miljoonan dollarin korvaukset kärsimyksistään.

Tekijä
------

Epäillyllä Stephen Paddockilla ei ollut rikollistaustaa, eikä häntä ole pystytty yhdistämään militantteihin äärijärjestöihin. Paddockin veljen mukaan tämä ei ollut kuulunut mihinkään uskonnolliseen tai poliittiseen järjestöön, eikä tämä hänen mukaansa ollut kärsinyt mielenterveydellisistä ongelmista. Veljesten isä oli ryöstänyt pankin, karannut vankilasta ja hänet oli diagnosoitu psykopaatiksi.

Stephen Paddock oli eläköitynyt 64-vuotias kirjanpitäjä, jota veli kuvaili rauhalliseksi mieheksi. Hän oli tehnyt kiinteistökauppaa veljensä kanssa ja muuttanut 2015 Floridasta takaisin Nevadaan videopokeri-innostuksensa vuoksi. Hän asui Mesquiten kaupungissa Nevadassa ja oli intohimoinen uhkapeluri. Poliisilähteiden mukaan Paddock oli tehnyt tekoa edeltävinä viikkoina kymmenien tuhansien eurojen arvosta rahasiirtoja, jotka liittyivät uhkapelaamiseen. Hänellä oli lentolupakirja ja hän omisti kaksi lentokonetta. Hän oli työskennellyt aiemmin Lockheed Martinilla ja myöhemmin myös talonmiehenä.*lähde?*

Paddockin hotellihuoneesta, johon poliisin erikoisryhmä kello 23.20 tunkeutui, löydettiin 23 asetta. Ensihälytyksestä huoneeseen murtautumiseen kului 72 minuuttia. Paddock oli kieltänyt "Älä häiritse" -kyltillä siivoojia tulemasta huoneeseensa ja asentanut huoneeseensa ja sen läheisyyteen kolme videokameraa, joilla hän pystyi tarkkailemaan hotellin henkilökuntaa ja poliiseja. Yleisradion lähteiden mukaan ampujalla oli käytössään kaksi niin sanottua bump-stock-perää, jolla puoliautomaattisen aseen tulinopeus saadaan kasvatettua käytännössä sarjatuliaseen tasolle. Näiden lisävarusteiden kauppa on Yhdysvalloissa laillista. Yksi aseista on AR-15 -kivääri, joka on muunnelma Yhdysvaltain armeijan käyttämästä M16-rynnäkkökivääristä. Hänen autostaan löytyi ammoniumnitraattilannoitetta, johon pohjautuvaa räjähdysainetta käytettiin muun muassa Oklahoma Cityn pommi-iskussa vuonna 1995.

Yhdysvaltalaisten medioiden mukaan Paddock oli suunnitellut vastaavaa iskua jo aiemmin elokuussa 2017 Chicagossa Lollapalooza-festivaalille. Hänellä oli ollut jopa hotellihuone varattuna viereisestä Blackstone-hotellista. Hän oli tutkinut internetissä myös Bostonin kaupunkia vastaavalle iskulle.

Lähteet
-------

1. 1 2 3  Kokkonen, Yrjö: Las Vegasin joukkosurma: Uusimmat tiedot – mies kasvatti aseidensa tulinopeutta lisälaitteella *Yle Uutiset*.  3.10.2017. Viitattu 3.10.2017.
2. 1 2 3  Mullany, Gerry; Goldman, Russell: Las Vegas Shooting Near Mandalay Bay Casino Kills 58 *The New York Times*.  2.10.2017. Viitattu 2.10.2017.
3. ↑  Poliisi: Las Vegasin ampuja luultavasti tappoi itsensä, 58 kuollut, 500 loukkaantunut – Yle seuraa hetki hetkeltä *Yle Uutiset*.  2.10.2017. Viitattu 2.10.2017.
4. ↑  ISIS claims Las Vegas killer is 'soldier of the caliphate' as jihadis celebrate massacre *Daily Star*. Viitattu 30.12.2017. (englanniksi)
5. ↑  Las Vegasin joukkoampumisen uhreille satojen miljoonien korvaukset – 64-vuotias mies surmasi 58 ihmistä, yli 800 loukkaantui *mtvuutiset.fi*.  4.10.2019. Viitattu 4.10.2019.
6. ↑  Tämä Las Vegasin ampujasta tiedetään: harrasti uhkapelaamista, oli pankkiryöstäjän poika *iltalehti.fi*. Viitattu 4.10.2017.
7. 1 2  Lone gunman kills 59, injures hundreds, in Las Vegas concert attack  3.10.2017. Reuters. Viitattu 3.10.2017.
8. ↑  Ampujan veli Las Vegasin verilöylystä: "En tiedä mitä sanoa" – 64-vuotias mies eli hiljaiseloa eläkeyhteisössä *Yle Uutiset*.  2.10.2017. Viitattu 3.10.2017.
9. ↑  Kuuntele dramaattinen nauha: Poliisi rynnäköi ampujan huoneeseen – "Kaikki yksiköt 32. kerroksessa, SWAT murtaa räjähteillä" *iltalehti.fi*. Viitattu 4.10.2017.
10. ↑  Las Vegasin ampuja oli asentanut kameroita hotelliin *iltalehti.fi*. Viitattu 4.10.2017.
11. ↑  Ensimmäiset kuvat julki massamurhaajan hotellihuoneesta *iltalehti.fi*. Viitattu 4.10.2017.
12. ↑  Mediat: Las Vegasin ampuja harkitsi iskukohteekseen myös Bostonia ja Chicagoa - hotellihuone oli jo varattu *iltalehti.fi*. Viitattu 6.10.2017.

Aiheesta muualla
----------------

* Kuvia tai muita tiedostoja aiheesta **Las Vegasin joukkoampuminen 2017** Wikimedia Commonsissa